Predkladacia správa

Ministerstvo práce, sociálnych vecí a rodiny SR predkladá z vlastnej iniciatívy návrh na zrušenie úlohy B.11 uznesenia vlády SR č. 1083 z 20. decembra 2000, ktorou bolo uložené ministrovi práce, sociálnych vecí a rodiny SR zriadiť „Stredisko sledovania rasizmu a xenofóbie“ pri Ministerstve práce, sociálnych vecí a rodiny SR. Návrh na zrušenie predmetnej úlohy odôvodňujeme prípravou nového zákona o rovnakom zaobchádzaní a o zriadení Centra pre rovnaké zaobchádzanie pod gesciou podpredsedu vlády SR  P. Csákyho. 

Zriadenie Centra pre rovnaké zaobchádzanie (ide o pôvodné Stredisko sledovania rasizmu a xenofóbie) bude Ministerstvu práce, sociálnych vecí a rodiny SR vyplývať z pripravovaného vyššie citovaného návrhu zákona, a preto sa úloha B.11 uznesenia vlády SR č. 1083 z 20. decembra 2000 javí ako nadbytočná.

Schválenie predkladaného materiálu a následne zriadenie Centra pre rovnaké zaobchádzanie zákonom vytvorí predpoklady pre jeho nezávislosť a nepodriadenosť žiadnemu orgánu verejnej správy, čo nepochybne ocenia i príslušné orgány Európskej únie.

Materiál nezakladá nároky na verejné financie. Nemá ekonomický a environmentálny vplyv a ani vplyv na zamestnanosť.

Materiál bol prerokovaný v pripomienkovom konaní so všetkými podpredsedami vlády SR a ministrami vlády SR. Z osemnástich pripomienkujúcich subjektov štrnásť súhlasilo s predkladaným materiálom a neuplatnilo žiadne pripomienky. Štyri subjekty nezaslali pripomienky vôbec. Ide o Ministerstvo zahraničných vecí SR, Ministerstvo financií SR, Ministerstvo kultúry SR a podpredsedu vlády SR P. Csákyho.

Podpredseda vlády SR P. Csáky vyjadril v súvislosti so zrušením úlohy B.11 citovaného uznesenia vlády SR súhlasné písomné stanoviská 10. mája 2001 a 4. júna 2001, ktoré adresoval ministrovi práce, sociálnych vecí a rodiny SR.

Materiál nebol vzhľadom na jeho obsahové zameranie prerokovaný v poradných orgánoch vlády SR.